Onsdag var to mænd, der er sigtet for at stå bag et skunklaboratorium i Dybvad, fremstilled i grundlovsforhør.

Tirsdag eftermiddag afslørede en civilpatrulje 387 skunkplanter og 7,03 kilo tørret skunk i et hus på Krogsdamvej i Dybvad. Nordjyllands Politi anholdte to mænd på henholdsvis 40 år og 46 år, og sigtede dem for at stå bag skunklaboratoriet. I dag, onsdag, blev de fremstillet i grundlovsforhør i Retten i Hjørring. Forhøret foregik under lukkede døre, men Peter Skovbak, der er chef på efterforskningen af sagen, oplyser, at de to mænd nu er varetægtsfængslet. - Den 40-årige kærede fængslingen, imens den 46-årige har accepteret den, siger Peter Skovbak. De to mænd er varetægtsfængslet ind til den 20. september. I den tid skal Nordjyllands Politi efterforske sagen yderligere, og herefter skal de to mænd for retten.